See on nii lihtne asi, et on  imekspandav, kui kehvad enamik ettevõtteid selles osas on. Võtad nendega ühendust, saadad oma soovid ja edasi ei juhtu mitte midagi. Said nad teate kätte? Teevad nad midagi? Mis toimub? Vahel juhtub, et mitme nädala möödudes annab keegi lõpuks elumärki, aga kui tegu pole just monopoolses seisus ettevõttega, olen ma juba ammu katsunud mujalt abi leida. Samas, kui me igale sissetulevale kõnele, emailile vms kontaktile vastame kohe, tekitab see õhkkonna, kus klient tunneb, et temast hoolitakse, temaga arvestatakse ja ta usaldab meid palju rohkem. Kui tegemist on küsimusega, mis vajab pikemat arutamist või ettevalmistamist, tuleb ikkagi kliendile kohe öelda, et me saime tema asjad kätte, tegeleme nendega ning võtame nii ja nii pika aja järel ühendust.